钦定古今图书集成/理学汇编/文学典/第129卷 > 《赠崔立之评事》前人
## 钦定古今图书集成/理学汇编/文学典/第129卷 > 《赠崔立之评事》前人

“崔侯文章苦敏捷，高浪驾天输不尽。曾从关外来上
都，随身卷轴车连轸。朝为百赋犹郁怒，暮作千诗转
遒紧。摇毫掷简自不供，顷刻青红浮海蜃。”才豪气猛
易语言，往往蛟螭杂蝼蚓。知音自古称难遇，世俗乍
见那妨哂。勿嫌法官未登朝，犹胜赤尉长趋尹。时命
虽乖心转壮，技能虚富家愈窘。念昔尘埃两相逢，争
名龃龉持矛楯。子时专场夸觜距，余始张军严韅靷。
尔来但欲保封疆，莫学庞涓怯孙膑。窜逐新归厌闻
闹，齿发早衰嗟可闵。频蒙怨句刺弃遗，岂有闲官敢
推引。深藏箧笥时一发，戢戢已多如束笋。可怜无益
费精神，有似黄金掷虚牝。当今圣人求侍从，拔擢杞
梓收楛箘。东马严徐已奋飞，枚皋即召穷且忍。复闻
王师西讨蜀，霜风冽冽摧朝菌。走章驰檄在得贤，燕
雀纷挐要鹰隼。窃料二途必处一，岂比恒人长蠢蠢。
劝君韬养待征召，不用雕琢愁肝肾。墙根菊花好沽
酒，钱帛纵空衣可准。晖晖檐日暖且鲜，摵摵井梧疏
更殒。高士例须怜麹糵，丈夫终莫生畦畛。能来取醉
任喧呼，死后贤愚俱“泯泯。”